**Laattapiste-Pukkila Oy** on suomalainen yritys, joka syntyi vuonna 2023 Laattapisteen ja Pukkilan yhdistyessä.

Historia
--------

Tuotteita Laattapiste-Pukkilan myymälässä Vantaalla
### Pukkila 1874–2022

*Pääartikkeli: Pukkila (tuotemerkki)*
Pukkilan juuret ovat vuonna 1874 perustetussa **Åbo Kakelfabriks Aktiebolag - Turun Kaakelitehdas Oy** -yhtiössä.

Kun tehdas tuhoutui tulipalossa vuonna 1897 ostettiin silloisen Maarian pitäjän Pitkämäestä tontti niin sanotulta Pukkilan pellolta, jonka maaperässä oli kaakelien tekoon soveltuvaa savea. Tälle paikalle rakennettiin uusi tehdas. Seuraavana vuonna yhtiöllä oli 207 työntekijää.

Vuonna 1918 yritys osti Wilh. Andstens Fabriksaktiebolagin ja seuraavana vuonna Tikkurilan Kaakelitehdas Oy:n. Ne yhdistettiin.

Pukkila-nimisiä seinä- ja lattialaattoja alettiin valmistaa 1930-luvulla.

Yhtiö sulautettiin Paraisten Kalkkivuori Osakeyhtiöön vuonna 1943.

Vuonna 1991 Turun kaakelitehdas yhtiöitettiin uudelleen Oy Pukkila Ab:ksi. Partek ja ruotsalainen pääomasijoitusyhtiö Proventus perustivat United Tiles Ab:n, johon Pukkilan ohella liitettiin muun muassa italialainen Ricchetti. Vuonna 1995 keramiikkatoiminta myytiin italialaiselle Cisa-Cerdisalle, joka muodosti siitä Ricchetti Groupin ja listasi sen seuraavana vuonna Milanon pörssiin.

Vuonna 2015 Pukkila sulki Turun tehtaan. Pukkila kuului italialaiseen Ricchetti Group -konserniin, jonka tehtaat sijaitsivat Italiassa, Saksassa ja Portugalissa.

### Laattapiste 1979–2022

*Pääartikkeli: Laattapiste*
Heikki ja Ann-Marie Haru perustivat Laattapisteen vuonna 1979. He olivat remontoineet asuntoja myydäkseen niitä eteenpäin. Samalla he olivat huomanneet kylpyhuonelaattojen suppean valikoiman Suomessa ja päättivät alkaa niiden maahantuonnin.

Yritys lähes kaksinkertaisti liikevaihtonsa joka vuosi. Vuonna 1989 Heikki Haru kuoli syöpään ja hänen puolisonsa Ann-Marie jatkoi yrityksen johtamista apunaan pariskunnan pojat, Tommi ja Petteri Haru.

Vuonna 2006 yhtiöllä oli kaksi omaa myymälää, Helsingissä ja Vantaalla. Loput 32 myymälää toimivat franchise-periaatteella Laattapiste Collection -myymälöinä.

Joulukuussa 2022 Laattapiste osti Pukkilan italialaiselta Ricchetti Groupilta.

### Laattapiste-Pukkila 2023–

Laattapiste-Pukkila Oy syntyi toukokuussa 2023. Yhtiön pääkonttori perustettiin Laattapisteen tiloihin. Myös Pukkilan logistiikka ja päävarasto siirrettiin Vantaalle.

Organisaatio
------------

Laattapiste-Pukkilan tuotevalikoimaa.
Laattapiste-Pukkilalla on yhteinen myymäläverkosto. Suuria erikoismyymälöitä perustettiin sellaisille paikkakunnille, joissa oli aiemmin sekä Laattapisteen että Pukkilan myymälä.
Pukkilalla on tehtaat Italiassa, Espanjassa, Portugalissa ja Turkissa.

Tuotteet
--------

Yhtiö myy lattiapinnoitteita, kylpyhuone- ja LVI-kalusteita sekä rakentamiseen liittyviä tuotteita niin Pukkilan kuin Laattapisteenkin tuotemerkeillä.

Tunnustuksia
------------

* Vuonna 1998 Laattapiste valittiin pääkaupunkiseudun vuoden yritykseksi.

Lähteet
-------

1. 1 2 3 4 5 6  Laattapiste-Pukkila Oy *Kauppalehti*.  17.11.2023. Viitattu 17.11.2023.
2. 1 2 3 4  Historia (Arkistoitu – Internet Archive), Pukkila Oy Ab
3. 1 2  Markku Teinonen: *Kaakeloi unelmasi*, teoksessa Kupila, Sanna (toim.): *Sisua, siloa ja sinappia: merkkituotteita Turusta*, s. 74–75. Turku: Turun maakuntamuseo, 2004. ISBN 951-595-090-2.
4. 1 2 3 4  Åbo Kakelfabriks Ab — Historia *www.porssitieto.fi*. Viitattu 17.11.2023.
5. ↑  Tammi, Sami: Kaakelitehtaan taru päättyy Turussa – 65 henkeä irtisanotaan *yle.fi*.  4.6.2015. Yleisradio Oy. Viitattu 6.6.2015.
6. 1 2  Kyösti Jurvelin: Tommi Haru ja suuri unelma *Kauppalehti*.  17.11.2023. Viitattu 17.11.2023.
7. ↑  Anna-Liisa Lilius: Sisustusinto poikii kauppainvestointeja *Talouselämä*.  2.11.2006. Viitattu 17.11.2023.
8. ↑  Heidi Huotilainen: Laattapiste on ostanut Pukkilan koko osakekannan *Kauppalehti*.  15.12.2022. Viitattu 17.11.2023.
9. ↑  Laattapiste ja Pukkila yhdistyvät toukokuussa Laattapiste-Pukkilaksi *Rakennuslehti*.  15.3.2023. Viitattu 17.11.2023.
10. 1 2 3  Laattapiste-Pukkilalle yhteiset myymälät *www.kiinteistoposti.fi*.  15.3.2023. Viitattu 17.11.2023.
11. ↑  Pukkila *Laattapiste*. Viitattu 17.11.2023.
12. ↑  Laattapisteestä vuoden yritys pääkaupunkiseudulla *Kauppalehti*.  23.11.1998. Viitattu 17.11.2023.

Aiheesta muualla
----------------

* Verkkosivusto